open-index/open-wikipedia-markdown huggingface dataset:
שאר כסות ועונה

**שאר כסות ועונה** הם החובות של איש כלפי אשתו על פי ההלכה. המצווה מופיעה בתורה במילים . בשפה מודרנית, החובות הן מזון, מלבוש ותשמיש – אותם חייב האיש לספק לאשתו בזמן נישואיהם.

## מקור המצווה
המצווה היא מצוות לא תעשה, שהרי כתוב "לא יגרע", וברשימת המצוות של הרמב"ם היא מופיעה בהתאם כמצווה רס"ב ברשימת מצוות לא תעשה. יחד עם זאת, קיומה אינו מתאפשר בדרך של הימנעות מעשייה, אלא מצריך עשייה מצד הבעל. במקור המצווה מתייחסת לאמה עברייה שמיועדת לנישואים, וממנה נלמד הדין לשאר הנשים. על פי הפרשנים זהו "משפט הבנות" שנזכר פסוק קודם.

על פי רש"י, אונקלוס, אבן עזרא ועוד מפרשים, שלוש החובות הללו הן מהתורה, וכך פוסק הרמב"ם להלכה, אך על פי הרמב"ן, שמפרש "שארה" - כקרבת בשר ו"כסות" - ככסות מיטתה, מזונות וכסות הם מדרבנן ורק עונתה היא מהתורה. לשלוש מחויבויות אלו, הוסיפו חז"ל שבע מחויבות נוספות לבעל כלפי אשתו ובהן ריפוי, פדיון וקבורה.

חז"ל תיקנו שחלק מחובות הבעל יהיו כנגד חובות האישה,  "מעשה ידי האישה כנגד מזונותיה, ופדיונה כנגד אכילת פירות נכסיה, וקבורתה כנגד ירושתו לכתובתה". ולכן לאישה יש זכות לוותר על מחויבות מסוימת שלה כנגד ביטול התחייבות הבעל. לפיכך היא יכולה לומר "איני ניזונת ואיני עושה" ולהתפרנס ממעשי ידיה, אבל זכות זו אינה שמורה לבעל, שאינו יכול לומר "איני זנך ואיני נוטל כלום ממעשה ידייך... שמא לא יספיק לה מעשה ידיה במזונותיה"  ().

## שאר - מזונות

הרמב"ם דן בכמותם ואיכותם של המזונות שהאיש חייב לספק לאשתו, וקובע כלל מנחה בעניין ש"הכול לפי עושרו" של האדם - כלומר שעל המזונות להיות ביחס ישר לעושרו של האדם, אפילו "כמה תבשילי בשר בכל יום", במקרה שמדובר באדם אמיד במיוחד. הוא קובע דרישות מינימום לעניים, לגבי מספר הארוחות והיקפן. במידה והאדם הגיע למצב שאינו יכול לתת לה אפילו לחם, בית דין כופה עליו לגרש אותה. לגבר אין מחויבות לסעוד במשך ימי השבוע עם אשתו, אבל סעודות השבת לפחות חייב לאכול איתה ביחד.

## כסות
הרמב"ם דן בשווי המלבושים שחייב האיש לרכוש לאשתו, כאשר גם כאן הכלל המנחה הוא "הכול לפי עושרו" - כלומר שהכלים צריכים להיות ביחס ישר לעושרו של האדם - אפילו כלי משי וזהב. גם כאן הוא קובע דרישות מינימום לעניים, שמתחתם זו עילה לגירושין: בגדים הראויים לה כפי המלבושים הממוצעים של אישה. בכלל כסותה הוא מחייב מדור (מעין בית מינימלי), רכישת כלים לשימושה, מיטה, כלי לישיבה, כלי אכילה ושתייה, ואף תכשיטים וכלי איפור נכללים בכלל כסותה.  

## עונה

הרמב"ם קובע את הכלל "עונה האמורה בתורה - לכל איש ואיש כפי כוחו, וכפי מלאכתו." ולכן "בני אדם הבריאים הרכים והענוגים, שאין להם מלאכה שמכשלת כוחן, אלא אוכלין ושותין ויושבין בבתיהן - עונתן בכל לילה". מעבר לכך יש דירוג של מלאכות שגורמות לתדירות העונה לקטון, כאשר התדירות הנמוכה ביותר היא למלחים, שעונתם אחת לחצי שנה. לאישה זכות לאסור על הגבר לעבור למלאכה שמקטינה את תדירות העונה, למעט מקרה של מישהו שהחליט להפוך להיות תלמיד חכמים, שעונתו פעם בשבוע, בשל הערך של לימוד תורה. אך הוא קובע שאין לאישה זכות לאסור לקיחת אישה נוספת, אף שהדבר יפגע בעונתה. עם זאת הוא מציין שחז"ל ציוו לא לשאת יותר מארבע נשים, כדי שלא יפחות עונתה מפעם בחודש לאדם ממוצע. הדבר כמובן היה תקף עד חרם דרבנו גרשום, שאסר לשאת יותר מאישה אחת.

## קישורים חיצוניים
* חובות וזכויות בנישואין, אתר דעת
* 

## הערות שוליים

קטגוריה:תרי"ג מצוות
קטגוריה:מצוות עשה
קטגוריה:מצוות הנוהגות בזמן הזה
קטגוריה:הלכות אישות
קטגוריה:משפט עברי: דיני משפחה ואישות
קטגוריה:פרשת משפטים
ערמונית הסוסים

**ערמונית הסוסים** (שם מדעי: *Aesculus hippocastanum*) היא מין עץ נשיר גדול, שמקורו באזורים הרריים בבלקן. הוא נפוץ בימינו ברוב האזורים הממוזגים.

העץ גדל לגובה של עד 35 מטר, בעל נוף עבות. עליו דמויי כף יד בעלי 5–7 עַלְעַלים, באורך 10–25 ס"מ, כך שהעלה כולו מגיע לאורך של כ-50 ס"מ ורוחב כ-20 ס"מ. הפריחה באביב, במַכְבֵּדים זקופים באורך של 10–20 ס"מ, הנושאים 20–50 פרחים לבנים מנוקדים באדום. פרי הערמונית הוא מפוחית (קפסולה) ירוקה וקוצנית, המכילה בדרך כלל זרע בודד (לעיתים רחוקות 2–3 זרעים), בצבע חום מבריק. זרע הערמונית מזכיר במראהו את פרי הערמון, ומכאן שם העץ. למרות הדמיון, אין קשר בין שני סוגי העצים, הנמנים עם משפחות שונות; הערמונית קרובה יותר דווקא לעץ האדר, המשתייך לאותה משפחה.

הזרעים, במיוחד הצעירים והרעננים, רעילים במקצת, והם מכילים סאפונינים אלקלואידים וגלוקוזידים. אמנם אינם מסוכנים בנגיעה, אולם אכילתם עלולה לגרום חולי; כשנאכלים על ידי סוסים, יכולים לגרום רעידות וחוסר קואורדינציה.

מלבד ערמונית הסוסים, מונה הסוג ערמונית כ-20 מינים נוספים, הנפוצים באזורים הממוזגים בחצי הכדור הצפוני.

פרי ערמונית הסוסים שימש את בריטניה בזמן מלחמת העולם הראשונה להפקת אצטון (וממנו הופק אבק שרפה) בעצתו של חיים ויצמן. ילדים מכל רחבי בריטניה יצאו ליערות ואספו את פרי הערמון על מנת לעזור במאמץ המלחמתי.

## קישורים חיצוניים

## הערות שוליים

[ימין|ממוזער|200px|ערמונית הסוסים ב[אסקס, אנגליה]]
ימין|ממוזער|200px|עלי ערמון באביב

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:סבונניים
קטגוריה:עצים ים תיכוניים
קטגוריה:עצי אקלים יבשתי לח
קטגוריה:צמחי מרפא
קטגוריה:צמחים שתוארו ב-1753
אירנה אדמוביץ'

שמאל|ממוזער|150px|אירנה אדמוביץ'
**אירנה אדמוביץ**' (בפולנית: **Irena Adamowicz**; 11 במאי 1910 – 12 באוגוסט 1973) הוכרה כחסידת אומות העולם בשל פועלה למען יהודים בגטאות בפולין ובליטא.

## קורות חיים
אדמוביץ' הייתה ילידת ורשה, עובדת סוציאלית, וקתולית אדוקה באמונתה. בשנות העשרים לחייה הייתה פעילה בתנועת הצופים כמדריכה, ובהמשך כרכזת. במסגרת תפקידה התקרבה לתנועת הנוער הציונית השומר הצעיר, הייתה שותפה לשיתוף פעולה עמה, ונטלה בה חלק פעיל. עוד לפני מלחמת העולם השנייה סיימה את הלימודים באוניברסיטת ורשה. 

לאחר כיבוש פולין על ידי הנאצים הייתה פעילה בארמייה קריובה. בקיץ 1942 מילאה שליחויות מסוכנות מטעם המחתרות היהודיות בגטאות ורשה, ביאליסטוק, וילנה, קובנה ושאוולי. פועלה היה חשוב מכמה בחינות: קישור בין המחתרות היהודיות ובין ארגון המחתרת הפולני, ארמייה קריובה; העברת מידע בין הגטאות והמחתרות; ועידוד מוראלי ליושבי הגטאות.

לאחר המלחמה המשיכה אדמוביץ' לטפח את קשריה עם התנועות הציוניות, וב-1958 אף ביקרה בישראל.
ממוזער|העץ שניטע ביד ושם לכבוד חסידת אומות העולם אירנה אדמוביץ

## לקריאה נוספת
* **[[האנציקלופדיה של השואה]]**, בהוצאת יד ושם.
* **ספר הפרטיזנים היהודים**, מרחביה 1958.

## קישורים חיצוניים

* 
* אירנה אדמוביץ באתר דעת (ערך מורחב)

קטגוריה:פולניות חסידות אומות העולם
קטגוריה:חסידי אומות העולם לוחמי ארמייה קריובה
קטגוריה:מצילים בשואה: פולין
קטגוריה:בוגרות תנועת הצופים
קטגוריה:בוגרי תנועת הצופים
קטגוריה:בוגרי אוניברסיטת ורשה
קטגוריה:בוגרות אוניברסיטת ורשה
קטגוריה:פולניות שנולדו ב-1910
קטגוריה:פולנים שנולדו ב-1910
קטגוריה:פולנים שנפטרו ב-1973
חיוך ארכאי

[ממוזער|שמאל|150px|פסל [קורוס בעל חיוך ארכאי]]
"**חיוך ארכאי**" הוא מונח המתאר את הבעת פניהם של פסלים יווניים מהתקופה הארכאית.

החיוך הארכאי, המופיע בפיסול דמויות הקורוס והקורה, נראה כחיוך מאולץ ולא טבעי. ייתכן כי החיוך נועד לרמוז כי הפסל מתאר אדם חי. השימוש בהבעת פנים זו מהווה ניסיון ראשוני ליצירת תיאור נטורליסטי של דמות האדם, לעומת הפיסול המצרי של אותה התקופה, שהאמנים היוונים הושפעו ממנו, פיסול אשר העדיף את התיאור הסמלי. במרוצת השנים, החיוך הארכאי נעלם, והופיע במקומו חיוך "חי" יותר. 

## ראו גם
* קורוס
* קורה (פיסול)

## קישורים חיצוניים

קטגוריה:פיסול יווני
ארכאי
רויאל ראמבל

**Royal Rumble - רויאל ראמבל** (בתרגום חופשי לעברית: **"רעם מלכותי"**) הוא אירוע היאבקות מקצועי מטעם ארגון ה-WWE המתקיים פעם בשנה בחודש ינואר. האירוע, שמשודר במסגרת שלם וצפה, נחשב לאחד מאירועי ההיאבקות המקצועית החשובים ביותר.

ייחודו של האירוע הוא בזכות הקרב המרכזי שלו המכונה קרב ה"רויאל ראמבל" ובו משתתפים כ-30 מתאבקים משלוש התוכניות Raw, סמאקדאון ו-NXT. הרויאל ראמבל הוא האירוע השני בגודלו של ה-WWE. הזוכה במספר הרויאל ראמבל הרב ביותר הוא "סטון קולד" סטיב אוסטין שזכה 3 פעמים.

את הקרב מתחילים כשני מתאבקים המוגדרים מספר 1 ומספר 2 וכל דקה וחצי נכנס מתאבק נוסף עד שמגיעים למספר 30 (ברויאל ראמבל הראשון 1988 השתתפו 20 מתאבקים, ברויאל ראמבל 2011, קרב הרויאל ראמבל הוארך עד 40 מתאבקים). מתאבק מודח מהקרב לאחר שהושלך אל מעל החבל העליון ושתי רגליו נגעו בקרקע. מנצח הקרב יהיה זה שישרוד אחרון בזירה אחרי שכל שאר יריביו הודחו. כמו כן מנצח הקרב זוכה בהזדמנות להתמודד בקרב המרכזי של המופע הגדול ביותר בעולם רסלמניה על אחת מהאליפויות הראשיות של ה-WWE - אליפות ה-WWE או אליפות העולם במשקל כבד של הארגון.

בשנת 1992 הפרס בקרב הרויאל ראמבל היה אליפות העולם של WWE, שהייתה פנויה באותו זמן, וריק פלייר שניצח בקרב זכה באליפות. בשנת 2016 האלוף דאז, רומן ריינס, נאלץ להגן על התואר בקרב הראמבל והיה המתמודד הראשון שנכנס לקרב. הזוכה באותה שנה והאלוף החדש היה טריפל H.

הרויאל ראמבל הראשון נערך ב-24 בינואר 1988 בעיר המילטון שבאונטריו, שניצח בה ג'ים דאגן. החל מ-1993 הוחלט שמנצח הראמבל מקבל קרב על אליפות העולם ברסלמניה. בשנת 1999 צורפה גם דמות המתאבקת צ'יינה, וזו הייתה לאישה הראשונה שהשתתפה במופע והמתאבקות הבאות שהשתתפו גם הן היו קארמה ובת' פיניקס. מופעי הראמבל נמשכים בין כחצי שעה ליותר משעה, כתלות בתסריט המופע ובמספר המשתתפים. עד כה, 70 אחוז מהזוכים בקרב זכו באליפות העולמית ברסלמניה.

ב-27 באפריל 2018 התקיים קרב הרויאל ראמבל באירוע שאינו קשור לאירוע עצמו, אלא במסגרת האירוע הרויאל ראמבל הגדול ביותר, שנערך בג'דה, ערב הסעודית. הקרב כלל לראשונה 50 משתתפים ובו זכה ברון סטרומן.

## היסטוריית קרבות הראמבל
שמאל|ממוזער|200px|ג'ים דאגן - המנצח הראשון של הרויאל ראמבל (1988)
שמאל|ממוזער|200px|שיימוס - הזוכה של רויאל ראמבל של שנת 2012

### זוכי הרויאל ראמבל של הגברים

### זוכות הרויאל ראמבל של הנשים

### הכי הרבה זכיות למתאבק/ת
שמאל|ממוזער|180px|"סטון קולד" סטיב אוסטין מחזיק בכמות הניצחונות הגדולה ביותר ברויאל ראמבל, כ-3 פעמים.

### מתאבקים שזכו בקרב בהופעת הבכורה שלהם

### המתאבקים שהגיעו לארבעת האחרונים בראמבל

## קישורים חיצוניים

* 

## הערות שוליים

קטגוריה:מופעי ה-WWE
אביעד בנטוב

**אביעד בנטוב** (נולד ב-1 בפברואר 1975) הוא שחקן, קריין, בדרן, כוכב ילדים ואמן סטנד-אפ ישראלי. ידוע בעיקר בזכות תפקידיו בסדרות הקומיות לילדים "גור ואוח" ו"הקלמרים", בהן משחק לצד אודי גוטשלק.

## ביוגרפיה

בנטוב הקים יחד עם אודי גוטשלק את הצמד "אודי ואביעד". לפני שהשניים הפכו לצמד, בשנת 1993 חבר לאסי כהן והפכו לצמד והופיעו במועדון ה"דומינו גרוס", אך נפרדו בשנת 1996.

בנטוב השתתף ב"פרה פרה", תוכנית ההמשך של "הקומדי סטור" אשר שודרה בערוץ הילדים בשנת 1997, וקודם לכן, בספיישל "משדרים חשמונאים פלוס". כמו כן הופיע בתפקידי-משנה בתוכנית "בעקבות הסיפורים הקסומים" בערוץ הילדים ביחד עם שותפו לצמד אודי גוטשלק, בקלטת הילדים "על סיפורים וילדים", ביניהם הסיפורים: "שמלת השבת של חנה'לה" (בתפקיד עדנה הפרה) ו"יום הולדת לברל'ה" (בתפקיד אבא של ברל'ה), בסדרה "שמש" עם צביקה הדר, במופע "התרנגולים חוזרים" בפסטיבל ישראל 2000, וגם בסדרה הקומית "הפיג'מות" בתפקיד אורח לצידו של אודי גוטשלק.

בנטוב גם כותב תסריטים ושירים, עורך ומפתח תוכניות בערוץ ג'טיקס (כיום "דיסני") ובערוץ הילדים ("בית ספר לשטויות", "סמואל המשוטט", "משפחת חפץ", "בלגאן", "ג'טיקס קלאב" ועוד). בנטוב היה קריין הבית של ערוץ "ג'טיקס" וקריין הפרסומות של "אולסייל" ו"שוגי" של חברת תלמה, השתתף בתוכנית "מהדורה מוגבלת" בערוץ ביפ ושיחק כניצב בסדרת הטלוויזיה "הנפילים", בתפקיד ישראל.

בשנת 2008 שיחק לצידם של אודי גוטשלק והדר לוי בסדרה הקומית "לה לה לנד" ששודרה בערוץ הילדים, ובה גילם את שלמה.

בשנים 2009־2018 דיבב את בובו בתוכנית "בובו וזץ" ששודרה ב-HOT VOD Young.

בשנת 2011 התארח בסדרה הקומית "מה בכריש?" ששודרה בערוץ הילדים, גילם את דמותו של פייר בונז'ור באגט. באותה השנה גם עם הנחה עם אודי גוטשלק את התוכנית "סבבבנט" ששודרה בערוץ הילדים.

בשנים 2012-2013 שיחק בסדרה עולמו הקסום של מקס שם גילם את פרידה השכנה.

בשנים 2013־2017 שיחק לצד אודי גוטשלק בסדרה הקומית "גן חיות" בערוץ ניקלודיאון, ובה גילם דמויות שונות.

בשנים 2013־2019 ובשנת 2024 עלתה הסדרה "הקלמרים", בה מככב בנטוב לצד שותפו אודי גוטשלק.

בשנת 2015 הופיע בסרט הקומי "מה כבר יכול לקרות?!" לצידם של דובדבני וקובץ', שיחק בתפקיד נהג אמבולנס. 

בשנת 2016 כיכב במחזמר ״ספר הג׳ונגל-המחזמר״ עבור תיאטרון הילדים הישראלי בתפקיד "באלו הדוב".

בשנת 2019 גילם בסדרה כפולה את זוג האחים רוג'ר ויגאל הנדריקס. באותה שנה שיחק גם בסרט "יציאת מצרים", ובמחזמר "בילבי".

בשנת 2020 הנחה בנטוב לצד מירב פלדמן את התוכנית לילדים בשידור חי "אנחנו כאן" בכאן חינוכית.

בשנת 2022 הנחה את התוכנית "למה זה טוב?" בתפקיד עצמו.

בשנת 2025 שיחק בסרט "ילד זין. באותה השנה גם שיחק בעונה השנייה של "מלון הוטל" בתפקיד גזאלה, הבעלים החדשים של המלון ואבא של קווסטשן. בנוסף באותה השנה התארח בסדרה הקומית "סברי מרנן" ששודרה בקשת 12 גילם את נתנאל. כמו כן באותה השנה הופיע בסדרת הטלוויזיה "מה הבעיה?" ששודרה בערוץ זום, גילם את אוריין.

## חיים אישיים
בנטוב נשוי ואב לשלושה ילדים. מתגורר בהוד השרון.

## קישורים חיצוניים

* 
* משה אבוטבול, הפנים האמיתיות עם אודי ואביעד - ראיון וואטצפ, באתר פרוגי, 21 בנובמבר 2014

קטגוריה:שחקני קולנוע וטלוויזיה ישראלים
קטגוריה:בדרנים ישראלים
קטגוריה:סטנדאפיסטים ישראלים
קטגוריה:מנחי ערוץ הילדים
קטגוריה:משתתפי הפסטיגל
קטגוריה:בוגרי תיכון שרת
קטגוריה:משתתפי מותק של פסטיבל
קטגוריה:נתניה: אישים
קטגוריה:כוכבי ילדים
קטגוריה:ישראלים שנולדו ב-1975
אהימסה

שמאל|ממוזער|180px|סמל האהימסה
**אַהִימְסָה** (מסנסקריט: **अहिंसा**; לעיתים נכתב "אהינסה") הוא עיקרון דתי המופע במספר דתות שמקורן בתת-היבשת ההודית (ביניהן הינדואיזם, בודהיזם, ג'ייניזם וסיקיזם) על פיו יש לנהוג באי-אלימות במחשבה ובמעשה כלפי כל חלקי העולם.

האהימסה הוא עיקרון מוסרי רחב המחייב התנהגות ראויה כלפי כל היצורים החיים כחלק מאורח חיים כולל. דהיינו, לא די בהימנעות מאלימות חיצונית כלפי כל היצורים החיים, אלא יש לנהוג כלפיהם בחמלה ובכבוד, ולפעול למען טובתם.

## מקורות האהימסה
עקרון האהימסה מוזכר בכתבים מהמאה ה-6 לפנה"ס, אולם זכה להכרה ותפוצה נרחבת רק במאה ה-3 לפנה"ס כאשר הקיסר אשוקה נהג בחייו לפי עיקרון זה, וכתוצאה מהעלאת ערך קדושת חייהם של בעלי חיים ביטל את מסעות הציד המלכותיים.

בודהה הדגיש כי החיים הם הרכוש היקר ביותר, ושיש לנהוג בחייהם של אחרים כחשובים ויקרים יותר מהחיים שלנו. העזרה לאחרים היא מטרת ההיוולדות מחדש, כלומר, יש להימנע מלפגוע ביצורים חיים אחרים. הרעיון ההוליסטי הפילוסופי של האהימסה אומר שהאל נמצא בכל מקום ומכאן גם בכל יצור חי ולאדם אסור לפגוע בתואם (הסדר ההרמוני) של העולם.

## יישום האהימסה
גישת האהימסה המטפחת טוב לב וחמלה כלפי כל היצורים החיים, היא זו שהביאה להתפשטות הצמחונות בהודו. במדינות בודהיסטיות ישנה שאיפה חזקה להביא לפתרון בעיות בדרך לא אלימה.

הג'ייניזם היא דת שאימצה את האהימסה כחלק המרכזי בגישתה ודוגלת בגישה שיש להתייחס ברגש לכל יצור חי ונושם. ידוע סיפור על נזיר ג'ייני שהמתין בצד שביל עד שנמלה שהייתה עליו עברה, ובכך נמנע מפגיעה במסלולה הטבעי. בהודו הקדומה בקרב קבוצות ג'ייניסטיות מסוימות היה נהוג לפעול לפי עקרון האהימסה במיליטנטיות, עד כדי כך שהיו שמים מסכות על הפנים, במטרה להימנע מנשימת חרקים קטנים.

הבודהיזם שילב את האהימסה בכלל הראשון של כללי המוסר. נזירים בודהיסטים אימצו את עקרון האהימסה, הם הוציאו חרקים ממי השתייה שלהם, ונמנעו ממסעות בעונת הגשמים, מחשש לדרוך על מיני יצורים חסרי הגנה. אומנם זו היא דוגמה מאוד קיצונית של התנהגות לפי עקרון האהימסה, אולם, הבודהיזם באופן כללי מפרש את האהימסה באופן פחות קיצוני, ומתייחס רק ללקיחת חיים באופן מכוון. לפיכך הריגת נמלה בטעות לא תחשב למעשה שלילי שיביא לקארמה רעה, לעומתו הריגה מכוונת של אותה נמלה, תחשב לפעולה שלילית.

ישנה מחלוקת בין אלו הגורסים שאדם חייב ליישם את עקרון האהימסה גם כלפי עצמו ולכן אסור לו לסגף את גופו, לבין החושקים בהארה המאמינים שבדרך חיים של נהנתנות אי אפשר להגיע לשלווה הדרושה לשם השגת ההארה.

## אהימסה בעולם המודרני
דוגמה מודרנית המתקשרת לאהימסה היא הפעילות הלא-אלימה של מוהנדס קרמצ'נד גנדי, מנהיג תנועת השחרור ההודית, אשר ביסס את עקרון הסאטיאגרהא, המאבק הבלתי אלים שלו כנגד הקולוניאליזם הבריטי, על עקרונות האהימסה.

בעולם המערבי אימצו תנועות שלום ותנועות למען זכויות בעלי חיים את עקרון האהימסה כצו מוסרי מנחה.

במושגי המערב ניתן לתרגם את האהימסה ככבוד לכל חיים באשר הם. בקרב פילוסופים רבים, ביניהם אלברט שווייצר, זוכה פרס נובל לשלום, עיקרון זה נחשב לעיקרון האתי החשוב ביותר.

## קישורים חיצוניים

* 

קטגוריה:אי-אלימות
קטגוריה:הודו: דת ופילוסופיה
קטגוריה:מונחים בבודהיזם
קטגוריה:הינדואיזם
קטגוריה:פציפיזם
קטגוריה:מושגים באתיקה
G4 (ערוץ)

**G4** היה ערוץ טלוויזיה אמריקאי בכבלים ובלוויין שהיה מיועד בעיקר לגברים בין הגילאים 12–34 והיה מוקדש בעיקר לעולם משחקי הווידאו ולקהל הגיימרים. הערוץ הושק בתאריך 24 באפריל 2002, משרדיו ואולפניו היו בלוס אנג'לס, קליפורניה. הוא שודר בארצות הברית תחת השם "G4" ובקנדה בשם G4techTV Canada והיה זמין ליותר מ-59 מיליון אנשים.

G4 עצמו, והפקות חלקיות ממנו, היו משודרים בערוץ Fuel TV באוסטרליה ובערוץ Jack TV בפיליפינים.

## מיזוג TechTV
ב-25 בפברואר 2004 G4 הודיעה על מיזוג עם ערוץ הטכנולוגיה וההיי-טק TechTV, מה שהביא לייצור ישות חדשה שנקראה G4techTV. חיבור זה יצר ערבוביה בין צופי שני הערוצים. לאור העובדה שבמהלך החיבור הוסרו כמה מתוכניות G4, חלק ניכר עוד יותר מתוכניות TechTV ופיטור עובדים רבים (שכלל לבסוף את כל 300 עובדי TechTV), נפל לבסוף הערוץ TechTV מרשימת הערוצים בארצות הברית. הערוץ G4 שרד וממשיך לשדר בארצות הברית. בקנדה לעומת זאת, כאשר קנו את רשתות התקשורת את זכויות השידור, נשאר השם וכיום נקרא הערוץ בקנדה G4techTV Canada.

אדם ססלר היה בין המנחים המעטים שהמשיכו לעבוד גם לאחר האיחוד והוא הנחה תוכניות עד לשנת 2012.

## לאחר המיזוג
בשנת 2010 DirecTV הודיע שמורידה את הערוץ מחבילת ערוצים שלה. בשנת 2012 הוכרז ששידור תוכניות פופולריות X-Play Attack of the Show! יופסק לקראת סוף השנה. בשנת 2014 הרשת הפסקה לשדר.

בשנת 2020 חשבונות טוויטר של הערוץ החלו להיות פעילים. בספטמבר 2020 ערוץ יוטיוב של G4 החל לשדר סרטון עם אדם סלר (שדרן לשעבר של הערוץ) בו הוכרז על חיפושי שדרנים לערוץ המחודש. השידורים החלו במהלך שנת 2021.

## G4 בישראל
ביום שלישי, ה-18 בינואר 2005 עלה ערוץ הגיימרים הישראלי game one לאוויר באפיק 26 ב-"Yes" ושודר מחברת התקשורת "ענני תקשורת". הערוץ סיפק תוכניות מקור בודדות, כיוון שרוב תוכניות הערוץ היו תוכניות הלקוחות מערוץ G4 האמריקאי כגון X-PLAY, Filter, Cheat!, Icons, Cinematech ו-!Attack of the Show.

לאחר שנה וחצי מיום עלייתו לאוויר, נסגר הערוץ "עקב חוסר בחומר לשידור", לטענת החברה. מנגד, טענו צופי הערוץ כי הערוץ שידר תוכניות באיחור של חודשים. התוכניות לא שודרו בצורה עקבית ומסודרת והדבר הביא לחוסר התעניינות בקרב הצופים. לאחר שנסגר הערוץ, הועלה במקומו ערוץ הגברים "אגו", שגם הוא מוצר של חברת "ענני תקשורת". הערוץ החל לשדר תחילה כמה מתוכניות הרכש מערוץ G4 ואת תוכנית המקור מימי game one, שנקראה "גיים פליי".

לאחר שבועות ספורים, הפסיקו לשדר את "גיים פליי", והערוץ נשאר עם תוכניות הרכש. הערוץ שידר מאז שתי תוכניות העוסקות במשחקי וידאו- X-PLAY ו-G4tv.com, אבל במספר פרקים מוגבל ולא עדכני.

## סגירת הערוץ G4
ב-16 באוקטובר 2022 פורסם אימייל ממנכ"ל Comcast Spectacor, הבעלים של G4, שהערוץ הולך להיסגר מפני שהוא לא הכניס רווחים לחברה.

## קישורים חיצוניים

* 

## הערות שוליים

קטגוריה:ערוצי טלוויזיה אמריקאיים
בן בראודר

שמאל|ממוזער|250px|בן בראודר בכנס דרגון קון, 2010
**רוברט בנדיקט "בן" בראודר** (באנגלית: **Robert Benedict "Ben" Browder**; נולד ב-11 בדצמבר 1962) הוא שחקן טלוויזיה וקולנוע, מדבב ובמאי קולנוע אמריקאי, הידוע בעיקר מסדרות המדע הבדיוני "פארסקייפ" ו"סטארגייט SG-1".

## ביוגרפיה
בראודר נולד בממפיס שבטנסי וגדל בעיר שארלוט שבמדינת צפון קרוליינה, שם סיים את לימודיו וקיבל תואר בפסיכולוגיה מאוניברסיטת פורמן (Furman University).
לאחר מכן נסע בראודר ללמוד בבית הספר המלכותי לתורת הנאום ולדרמה "Central" בלונדון, שם הכיר את השחקנית פרנצ'סקה בולר. השניים נישאו ב-1989 ולהם שני ילדים.

ב-1997, ביצע בראודר הופעת אורח בעונה השלישית של שולחן לחמישה.
מ-1999 עד 2003, הוא השתתף בסדרה פארסקייפ. כדי לצלם את הסדרה נאלץ בראודר לעבור לאוסטרליה עם משפחתו. ב-2003, לאחר שהסדרה בוטלה, חזר עם משפחתו לארצות הברית. על השתתפותו בסדרה קיבל בראודר שני פרסי סאטורן.

ב-2004, הופיע בראודר בסרט "A Killer Within". באותה שנה, חזר בראודר לשחק בסדרת ההמשך ל"פארסקייפ" שנקראה "Farscape: The Peacekeeper Wars".

ב-2005, החל בראודר להופיע בסדרה סטארגייט SG-1 מתחילת העונה ה-9 שלה. הוא מגלם את דמותו של קמרון מיטשל, מפקד צוות SG-1 שהחליף את ג'ק אוניל, המפקד הקודם של SG-1 שגולם על ידי ריצ'רד דין אנדרסון. לצידו של בראודר משחקת קלאודיה בלאק בתפקיד ואלה ששיחקה לצידו גם בסדרה פארסקייפ.

בשנת 2017 ביים את סרטו הראשון "Bad Kids of Crestview Academy", קומדיית אימה בהשתתפותם של שון אסטין, דרייק בל, סופיה טיילור עלי וג'ינה גרשון.

בשנת 2024 שיחק בסדרת הדרמה של פרמאונט+, "לנדמן" (אנ') בתור קולונל אייבי.

## קישורים חיצוניים

קטגוריה:שחקני קולנוע וטלוויזיה אמריקאים
קטגוריה:מדבבים אמריקאים
קטגוריה:במאי קולנוע אמריקאים
קטגוריה:בוגרי אוניברסיטת פורמן
קטגוריה:אמריקאים שנולדו ב-1962
קטגוריה:זוכי פרס סאטורן לשחקן ראשי בטלוויזיה
מכפלת מסיסות

בכימיה, **מכפלת המסיסות** היא המכפלה של ריכוזי יונים של חומר יוני (מלח) בתמיסה. בחישוב המכפלה, ריכוז כל מרכיב במלח מועלה בחזקת היחס הסטויכיומטרי שלו. לדוגמה, מכפלת המסיסות של עופרת כלורית PbCl2 היא  Qsp= [Pb^{2+}]*[Cl^{-}]^2 . כאשר יש יותר משני יונים בתרכובת יש להכפיל את הריכוזים של כולם בשרשרת. למשל, מכפלת המסיסות של החומר הידרוקסי-אפטיט, שנוסחתו Ca10(PO4)6(OH)2 תהיה בהתאם
\left[ Ca^{+2} \right]^{10}\times\left[PO_4^{-3} \right]^6\times\left[ OH^- \right]^2 . הריכוזים במשוואות מבוטאים במולר = מול חומר מסיס לליטר תמיסה.

**קבוע המסיסות** (מסומן ב-**K<sub>sp</sub>**), הוא הערך המרבי של מכפלת ריכוזי יונים של חומר יוני שעשוי להיות בתמיסה. אם ריכוזי היונים גבוהים עד כדי כך שמכפלתם גבוהה מקבוע המסיסות ישקע המלח כמוצק. קבוע המסיסות שונה עבור כל תרכובת יונית (מלח), עבור כל ממס (כמו מים, אלכוהול וכו'), ותלוי גם בטמפרטורה.

## היווצרות תמיסה
תרכובת יונית (מלח) היא תרכובת של שני צורונים כימיים או יותר, הקשורים בקשר יוני בצורת מבנה סריגי. עבור מקרה של שני צורונים בלבד, הם טעונים במטענים חשמליים הזהים בגודלם והפוכים בסימנים. במלח שולחן (נתרן כלורי), שנוסחתו NaCl, צורון אחד הוא אטום נתרן הטעון במטען +1 (+Na) והצורון השני הוא אטום כלור הטעון במטען שלילי -1 (-Cl).  במקרה זה כל צורון הוא יון בודד, אולם קיימות תרכובות יוניות רבות בהן הצורונים מורכב ממספר אטומים - למשל התרכובת CaCO3 שבה אחד הצורונים הוא אטום סידן (+Ca) והשני קרבונט ().

תמיסה מימית נוצרת כאשר מולקולות מים, בעזרת הדיפול החשמלי שלהן (למולקולת מים צד אחד טעון שלילית - אטום החמצן, וצד טעון חיובית - אטומי המימן), שוברות את המבנה הסריגי של התרכובת היונית. הצד החיובי של דיפול המים מושך את הצורון השלילי מהמבנה ולהפך. כך מייצבים הדיפולים את היונים הטעונים בתוך התמיסה.

## משוואת המסיסות
דוגמה למשוואה כימית המציגה את תופעת המסיסות היא:    
  
 \ CaS{O_4}_{(s)}  \overrightarrow{\leftarrow} Ca^{2+}_{(aq)}+S{O_4}^{2-}_{(aq)}

החץ הדו-כיווני הכפול משמעותו קיום של שיווי משקל בין אגף שמאל - התרכובת המוצקה לבין אגף ימין - יונים חופשיים בתמיסה. שיווי משקל פירושו שקצב יצירת המוצק שווה לקצב פירוק המוצק ואין שינוי עם הזמן. כלומר התמיסה רוויה, לא ניתן להמיס יותר מוצק. אחד ההבדלים בין תרכובות יוניות שונות הוא בקבוע המסיסות, כלומר כמה מהחומר מתמוסס בכמות מים נתונה, בטמפרטורה נתונה.

באשר לדוגמה זו ניתן לכתוב משוואת שיווי משקל על פי המשוואה להלן:
 \ Ksp=[Ca^{2+}]*[SO_4^{2-}]
מכיוון שהיחס הסטויכיומטרי בין מרכיבי התרכובת הוא 1 ל-1, שני הריכוזים מופיעים בחזקת "1" בלבד. 

בתמיסה רוויה ערכה של מכפלת המסיסות שווה לקבוע המסיסות, וזהו ערכה המרבי. כל הקטנה של מכפלת המסיסות מערך זה (עקב הפחתת ריכוז אחד היונים), גורמת להמסה נוספת של מלח על מנת להוסיף יונים לתמיסה, כדי להעלות את ערכה של מכפלת המסיסות חזרה לקבוע המסיסות. כלומר אם מוציאים אחד מהיונים בתמיסה על ידי שיטה כלשהי (למשל: השקעה באמצעות יון נוסף המוכנס למערכת) ריכוז היון השני חייב לעלות כך שמכפלתם תישאר קבועה. בדומה, אם מוסיפים עודף של אחד היונים תהיה שקיעה של המלח למצב מוצק עד שמכפלת הריכוזים תשתווה שוב לקבוע המסיסות.

## קישורים חיצוניים

*מסד נתונים של NIST - מאגר מידע של קבועי מכפלת מסיסות של חומרים שונים.
*טבלת מכפלות מסיסות של מלחים נפוצים באתר אוניברסיטת רוד-איילנד

קטגוריה:המסה
קטגוריה:כימיה של שיווי משקל
צולל

שמאל|ממוזער|250px|צולל
[ממוזער|250px|שמאל|[גדי שפי, לוחם שייטת 13, לקראת צלילה במפרץ עתלית, 1960]]
שמאל|ממוזער|250px|ציוד האמודאי
**צולל** (קרוי גם **אָמוֹדַאי** או **איש צפרדע**) הוא אדם העוסק בצלילה, כמקצוע, כספורט או כתחביב.

צוללים עוסקים בסוגים שונים של צלילה:
*צלילה ספורטיבית וחובבנית - למטרות הנאה.
*צלילה צבאית - צלילה התקפית (קומנדו ימי), צלילה הגנתית (אבטחה מפני צוללי אויב - בצה"ל מתבצעת על ידי יחידת סנפיר) או לצורכי עבודות תת-מימיות (בצה"ל - יחידת ילת"ם).
*צלילת חילוץ - כחלק מצוות חילוץ והצלה ימי, למשל לצורך חילוץ מכלי שיט טובע (לעיתים כחלק מהצלילה ההגנתית).
*צלילה מקצועית - בתור מקור פרנסה (לצורכי בנייה ותחזוקה תת-מימיים, צלילה במקורות מים רעילים, הדרכות צלילה, וצלילה למען איסוף משאבים, כגון אוצרות טבועים, פנינים, אלמוגים או דגי נוי).
*צלילה מדעית (כגון ארכאולוגיה ימית או ביולוגיה ימית).

## דרגות הצלילה הספורטיבית
**דרגות הצלילה הספורטיבית** מחולקות למספר רמות עיקריות:
#צולל כוכב אחד, או צולל מים פתוחים (Open water diver) - לצולל מותר לצלול לעומק של עד 18 מטר, בלווית צולל שני כוכבים ומעלה.
#צולל שני כוכבים, או צולל מים פתוחים מתקדם (Advanced open water) - לצולל מותר לצלול לעומק של עד 30 מטר, בלווית בן זוג.
#צולל בכיר או Master Diver- לצולל מותר לצלול לעומק של 39–42 מטר (תלוי בארגון המסמיך)
#דייבמאסטר (Divemaster) - דרגת ההדרכה הראשונה, מאפשרת הובלת קבוצת צוללים במסגרת צלילות מודרכות.
#מדריך עוזר (מדריך דרגה א') - דרגת ביניים המאפשרת להעביר חלק מהתכנים של קורס הצלילה וכן העברה של צלילות רענון וצלילות היכרות (צלילה מודרכת ומפוקחת לעומק מקסימלי 6 מטר שמיועדת למי שלא הוסמך כצולל).
#מדריך מוסמך (מדריך דרגה ב')- מי שמוסמך ללמד צלילה ולהסמיך צוללים.
*צולל נייטרוקס (NITROX) - לצולל מותר לצלול עם תערובות סטנדרטיות מוכנות בעלות אחוז חמצן שונה (בדרך כלל 32 או 36 אחוז).
*צולל נייטרוקס מתקדם - לצולל מותר לצלול עם תערובת האוויר הרצויה לו (עד 
100 אחוזי חמצן בתערובת).

אלה הן רמות כלליות. לכל ארגון יש את דרגותיו.

כמו כן, ישנן דרגות שונות לצלילה הטכנית, והסמכות רבות בהתאם לכל דרגה, המקנות לצולל היתרים שונים בתחום הדקומפרסיה, העומק, השימוש בגזים שונים ושימוש בציוד צלילה הנחשב כטכני (כגון מערכת אוויר סגורה, וצלילת קסדה).

בישראל, בניגוד למצב כמעט בכל שאר העולם, הצלילה מוסדרת בחוק הצלילה הספורטיבית. חוק זה דורש ציוד מינימלי לכל צולל ולכל זוג צוללים, מחייב צלילה רק עם רישיון צלילה וביטוח, ואוסר צלילה ללא בן זוג. החוק מסדיר את העומקים המותרים לצולל (20 מטר לצולל דרג א', 30 לצולל דרג ב' ו-42 לצולל דרג ג' או ד'). על חוק הצלילה אחראית הרשות לצלילה ספורטיבית.

## אָמוֹדַאי
צולל העוסק בעבודות תת־ימיות, כמו תחזוקת כלי שיט ומתקנים ימיים, משיית עצמים טבועים ועוד נקרא אָמוֹדַאי.
ציודו של האמודאי כולל קסדת צלילה וחליפת צלילה מיוחדות, והוא מקבל את אספקת האוויר באמצעות צינור מאניית האם.

## ראו גם
*הרכבת צד (צלילה)

## קישורים חיצוניים

* 
* משה יחזקאל גוטפארב, **הצולל**. "הצפירה", 23 בדצמבר 1874, עמ' 192–193. העתק באתר שפת הים - ים וספנות בעיתוני ההשכלה והתחייה.
*שי שמש, המקצוענים במעמקי הים, באתר מדע גדול, בקטנה, 16 ביולי 2017

קטגוריה:מקצועות ימיים
קטגוריה:צלילה
אחוזת בילטמור

**אחוזת בילטמור** (באנגלית: **Biltmore Estate**) היא אחוזה בסגנון רנסאנס צרפתי הממוקמת ליד אשוויל, שבקרוליינה הצפונית. 
האחוזה אשר נבנתה על ידי ג'ורג' ו. ואנדרבילט השני (George Washington Vanderbilt II) בין השנים 1896 עד 1902 היא הבית הגדול ביותר בארצות הברית, אשר נמצא בבעלות פרטית. האחוזה ששטחה הבנוי עומד על 16,200 מ"ר נמצאת עדיין בבעלות המשפחה והיא משמשת כמוזיאון.

## היסטוריה
בשנות השמונים של המאה התשע עשרה, ג'ורג' וושינגטון ואנדרבילט השני, בנו של ויליאם הנרי ואנדרבילט, החל לפקוד לעיתים קרובות את אזור אשוויל שבצפון קרוליינה יחד עם אמו. הוא אהב מאוד את הנופים ואת האקלים באזור ובחר בו כמיקום המושלם לבניית אחוזה לימי החורף. ואנדרבילט הפקיד את המשימה בידיו האדריכל הידוע ריצ'רד מוריס האנט. האנט, שתכנן בעבר בתים עבור אחדים מבני משפחת ואנדרבילט, התבקש ליצור חיקוי של אחוזות צרפתיות בסגנון "עמק הלואר". ואנדרבילט שרצה את הטוב ביותר, שכר גם את אדריכל הנוף הידוע פרדריק לו אולמסטד, עליו הופקד תכנון שטח האחוזה. ואנדרבילט דאג אף להקמת חוות לחיות משק, מחלבה ועוד, על מנת שהאחוזה תוכל לקיים את עצמה. האחוזה כללה גם כפר קטן ואף כנסייה.

בני משפחה וחברים מרחבי ארצות הברית ואף מחוץ לה, הוזמנו ליהנות מהשפע הרב שהציעה האחוזה, ארוחות הפאר שהוגשו על שולחן ומסביבו 64 כיסאות, ומגניה היפהפיים שתוכננו על ידי הולמסטד.

אחוזת בילטמור העסיקה רבות את ואנדרבילט אשר הקדיש פחות מזמנו לעסקים המשפחתיים ולהשקעותיו שלו. עלות בנייתה ואחזקתה של האחוזה כילתה את מרבית כספו. לאחר מותו של ואנדרבילט ב-1914 מסיבוכים של ניתוח לכריתת התוספתן שעבר, מכרה אלמנתו את מרבית שטח האחוזה. האחוזה אשר השתרעה במקור על שטח של 500,000 דונם בקירוב, הצטמקה לשטח של 32,000 דונם בלבד. השטחים הנותרים נרכשו על ידי הממשל המקומי שהפכם ליער לאומי. האחוזה אשר נחצית לשניים על ידי נהר "פרנץ' ברוד" נמצאת היום בבעלותה של חברת בילטמור, אשר נשלטת על ידי נכדו של ג'ורג' ואנדרבילט.

בשנת 1963 היא הוגדרה כאתר היסטורי לאומי.
[מרכז|ממוזער|700px|[חזית (אדריכלות)|חזית האחוזה]]

## האחוזה כאתר תיירות
בעליה של האחוזה השתמשו בה פחות ופחות עד שבשנת 1956 היא נפתחה לציבור כמוזיאון ומבקרים בה כיום יותר ממיליון תיירים בשנה המגיעים לגנים, לבריכת השחייה הענקית, למוזיאון עם חפצי האמנות והספרייה.

## האחוזה בתרבות הפופולרית
אחוזת בילטמור שימשה כאתר צילומים לסרטים רבים, ביניהם: להיות שם, ריצ'י ריץ', חניבעל, הברבור, המוהיקני האחרון, פורסט גאמפ, אוצר לאומי ופאץ' אדמס.

## קישורים חיצוניים
 
* 
* 

קטגוריה:ארצות הברית: בתי מגורים
קטגוריה:ארצות הברית: מוזיאונים
קטגוריה:ארצות הברית: אתרים היסטוריים לאומיים
קטגוריה:משפחת ואנדרבילט
קטגוריה:קרוליינה הצפונית: מבנים
אג'ליל

**אִגְ'לִיל** (בערבית: **إجليل**, או **גַ'לִיל**, **جليل**) היה כפר ערבי בקרבת חוף הים התיכון, כ-10 ק"מ צפונית ליפו. תושבי הכפר עזבו אותו במהלך מלחמת העצמאות. מקור השם אִגְ'לִיל הוא ביישוב "גליל", שנזכר בספרות השומרונית הקדומה. על אדמות הכפר לשעבר נבנו שכונות של הערים הרצליה ורמת השרון, קיבוץ גליל ים ומחנה גלילות.

## היסטוריה
השם "גליל" נזכר בספרות השומרונית והוא השתמר כנראה בשם הכפר ובשם של קדוש מוסלמי - שיח' צאלח עבד אל-ג'ליל - שנטמן לכאורה בכפר. הכפר המודרני נוסד בשלהי המאה ה-18 או ראשית המאה ה-19 בידי תושבי הכפר חג'ה שבשומרון, כ"חלק התפשטות הליבה היישובית מהרי השומרון לאזורי הספר היישובי." לדברי מרום, ירידת תושבי ההר אל השרון הייתה קשורה בתהפוכות הפוליטיות בעבר הירדן, בלחצים דמוגרפיים גוברים בשדרת ההר וסכסוכי קייס וימן". תושבי אג'ליל היו מוסלמים, והתפרנסו מחקלאות ומדיג. בתקופת המנדט הבריטי פוצל הכפר לשני חלקים - ג'ליל א-שמאליה (הצפוני) וג'ליל אל-קבליה (הדרומי), שהיה החלק הגדול יותר.

בשנת 1881 סומן הכפר על מפת הקרן לחקר ארץ ישראל ("Survey of Western Palestine").

במפקד האוכלוסין שנערך ב-1922 מנתה אוכלוסיית הכפר 154 נפשות. ב-1931 נמנו בכפר 305 נפשות. על פי סקר הכפרים משנת 1945 התגוררו בשני חלקי הכפר, הצפוני והדרומי, כ-660 תושבים, במניין זה נכללו 210 יהודים. בשנה זו היו למעלה מ-6,500 דונם מסך שטחי הכפר בבעלות יהודית.

בשנות ה-20 של המאה ה-20 נקנו חלק מאדמות הכפר, ובהמשך נבנו עליהן (ועל אדמות שנקנו מכפרים שכנים נוספים, כמו אל-חרם) היישובים היהודיים הרצליה, רמת השרון (שהייתה אז שכונה בשם "עיר שלום") וגליל ים. הקשרים בין המתיישבים היהודים לתושבי אג'ליל היו ידידותיים.

בינואר 1948 השתתף נציג אג'ליל, ג'מיל ג'אסר, לצד נציגי כפרים אחרים מהאזור (כמו שייח' מוניס, אבו כישכ), בפגישה עם נציגי הכוחות הלוחמים העבריים. הפגישה התקיימה בפתח תקווה, בביתו של אברהם שפירא. בפגישה הביעו מנהיגי הכפרים את רצונם בשלום והצהירו שלא ייתנו מחסה לכוחות צבא ערביים וכי במקרה הצורך יפנו לעזרת "ההגנה" לקבלת הגנה וכלכלה.

בתחילת מרץ הגיעו קצינים מצבא השחרור הערבי שחנה בשומרון לכפרים הסמוכים לתל אביב במטרה לארגן את הגנתם. לוחמי צבא השחרור דרשו מתושבי שייח מוניס, אג'ליל ואבו כישכ לפנות את הנשים והילדים ולהשאיר רק גברים בגיל צבא. על פי יואב גלבר, הובילו פעולות אלה את אנשי ההגנה לתכנן את כיבוש הכפרים, על מנת למנוע השתלטות של צבא השחרור על אזורים סמוכים לתל אביב. במרץ השתלטה ההגנה על הכפרים שייח מוניס וסומייל ובראשית אפריל השתלטה ההגנה ללא קרב על אג'ליל שעוד קודם התרוקן מיושביו על פי הוראות צבא השחרור.

חלק ממפוני אג'ליל התיישבו בשכונת אבו סנינה במזרח כפר סבא.

ב-26 במאי 1948 הוקם בכפר הנטוש מחנה שבויים. עם תום מלחמת העצמאות התווספו חלק מאדמות הכפר ליישובים הרצליה ורמת השרון; על חלק אחר מהאדמות הוקמו מחנות צבא, בהם בית הספר להנדסה צבאית. במרכז הכפר הוקמה מעברה, "מעברת ג'ליל" שנקראה רשמית "מעברת גלילות", בשנת 1954 המעברה צורפה להרצליה. בשנת 1960 פורקה המעברה סופית - תושבי המעברה שוכנו בשיכונים שנבנו בהרצליה והשטח נשאר בתחומי הרצליה. כמה מבתי הכפר נותרו על תלם בתוך המחנה הצבאי גלילות.

## קישורים חיצוניים

*מיכאל יעקובסון: סקירה על אחד ממבני הכפר הצמוד לסינמה סיטי גלילות באתר 'חלון אחורי', 31.12.12

## הערות שוליים

קטגוריה:קהילות ויישובים ערביים שנחרבו במלחמת העצמאות
קטגוריה:השרון: קהילות ויישובים ערביים שנחרבו במלחמת העצמאות
קטגוריה:עמק גלילות
קטגוריה:גליל ים
רחוב המלך ג'ורג' (תל אביב)

**רחוב המלך ג'ורג**' בתל אביב-יפו (הידוע גם בשם **קינג ג'ורג**') הוא אחד מהרחובות המרכזיים בעיר. הרחוב משתרע מכיכר מסריק בצפון ועד כיכר מגן-דוד בדרום, שם הוא נפגש עם הרחובות אלנבי ושינקין, שוק בצלאל, שוק הכרמל ומדרחוב נחלת בנימין. הרחוב נקרא על שמו של ג'ורג' החמישי, מלך הממלכה המאוחדת בראשית תקופת המנדט הבריטי.

עד לרכישת אדמות האזור, נקראה הדרך עליה הוקם הרחוב "דרך סומייל" היות שהיה זה הציר המקשר בין יפו ובין הכפר ששרידיו מצויים כיום לצד רחוב אבן גבירול. לאחר שנרכשו קרקעות האזור בידי יהודים בראשית שנות ה-20, נקרא "רחוב הכרמל", ובשנת 1935 שונה שם הרחוב לרחוב המלך ג'ורג' החמישי, לרגל יובל הכסף למלכותו. עם קום המדינה הושאר שמו של הרחוב על כנו, אך בשילוט הודגש כי בימי מלכותו ניתנה הצהרת בלפור. קטע הרחוב המערבי לאלנבי נקרא עדיין "רחוב הכרמל" ובו גם נמצא שוק הכרמל.

ברחוב מרכז מסחרי שוקק חיים, לאורכו חנויות רבות, מסעדות ובתי קפה, והוא סמוך לשני שווקים ולמרכזי הקניות ברחוב דיזנגוף.

## אתרים חשובים לאורך הרחוב
* כיכר מיכאל'ס – כיכר מפוצלת לשתי רחבות בצומת המלך ג'ורג'-שדרות בן ציון-רחוב בוגרשוב. באחת הרחבות מצוי בניין קולנוע מקסים הישן בו שוכנת כיום חנות האוזן השלישית. כן מצויה בכיכר אנדרטה צנועה לזכר מעל מאה החללים שנפלו בהפצצת תל אביב במלחמת העולם השנייה על ידי חיל האוויר האיטלקי.
* דיזנגוף סנטר – מרכז הקניות (קניון) הראשון בארץ.
* גן מאיר, הקרוי על שמו של מאיר דיזנגוף, ראש העיר הראשון של תל אביב.
* בניין מצודת זאב, שבו שוכנים מוסדות הליכוד ומוזיאון האצ"ל.
* ליד בניין מצודת זאב, באמצע הכביש, עומדים כמה עצי שקמים, משנותיה הראשונות של תל אביב-יפו.
* בית החלוצות
* כיכר מגן-דוד
* שוק בצלאל ושוק הכרמל
* סמטה פלונית וסמטה אלמונית

תמונה:Flickr - Government Press Office (GPO) - THE DEDICATION CEREMONY OF KING GEORGE STREET.jpg|טקס חנוכת הרחוב, 3 במרץ 1935
תמונה:Kinggeorge5.JPG|מראה הרחוב לכיוון דרום (ברקע מגדלי מתחם מנשייה)
תמונה:KINGGEORGE18STTELAVIV.jpg|בניין בסגנון הבינלאומי משנות ה-30 בפינת סימטה אלמונית
תמונה:Hamelekh George V, Tel Aviv.JPG|רחוב המלך ג'ורג', לכיוון כיכר מגן-דוד
תמונה:Mesuda.jpg|"מצודת זאב"


## ראו גם

## קישורים חיצוניים

* מודעה של עיריית תל אביב אודות החלפת שם הרחוב, 1935, באתר עיריית תל אביב - הארכיון העירוני
* 
* 
* 









*
המלך ג'ורג'
קטגוריה:לב העיר
קטגוריה:ג'ורג' החמישי
קטגוריה:הנצחת בריטים בישראל
ג'למה (נפת ג'נין)

**אל-ג'למה **(בערבית: **الجلمة**) הוא כפר פלסטיני בדרום עמק יזרעאל למרגלות הגלבוע, הנמצא בנפת ג'נין ברשות הפלסטינית. הכפר שוכן כחמישה ק"מ מצפון לג'נין, ממזרח לכביש 60. ליד הכפר מצוי תל יבלעם, בו השתמרו עתיקות רבות. ליד הכפר שוכן מחסום ג'למה, שהוא הכניסה הצפונית לעיר ג'נין ולצפון השומרון.

במהלך מלחמת העצמאות, ב-1 ביוני 1948, במסגרת מבצע יצחק כבש גדוד 13 של גולני את ג'למה, כחלק מהניסיון לכבוש את ג'נין, אך נסוג לאחר שהותקף על ידי הכוחות העיראקיים. הכפר נותר בשטח הגדה המערבית, סמוך מאוד לקו הירוק, ונכבש שנית במלחמת ששת הימים.

קטגוריה:השומרון
קטגוריה:נפת ג'נין
קטגוריה:הרשות הפלסטינית: יישובים
גברים בשחור 2

**גברים בשחור 2** (באנגלית: **Men in Black II**) הוא סרט פעולה מדע בדיוני-קומי. הסרט מבוסס על סדרת ספרי הקומיקס "הגברים בשחור" מאת לואל קנינגהם בהוצאת מארוול קומיקס. זהו סרט המשך לסרט גברים בשחור.

## תקציר העלילה
משימתם החדשה של הסוכנים J ו-K היא להציל את העולם מאסון. אסון שעומד להתרחש מאחר שמפלצת בשם סרלינה, מלכה ממין קיילות'יאן אכזרית במסווה של דוגמנית (לארה פלין בויל), מאיימת על הישרדות האנושות ורוצה למצוא את האור של זארת'ה (המנהיג לכוכב הלכת שלהם שבלעדיו הוא מושמד) שהייתה אמורה למצוא לפני 25 שנה. בינתיים הסוכן J ושותפו החדש סוכן T מנסים להרחיק זחל ענק ברכבת התחתית.

אחרי שהסוכן J סיים לטפל בג'ף הוא לקח את סוכן T למזנון קטן במרכז ניו יורק ומחק את זכרונו משום שהפר את אחד הסעיפים ב"גברים בשחור". בינתיים במטה "גברים בשחור" נוטל J על עצמו את הטיפול בבעיה בעזרת פרנק (החייזר בדמות הכלב) ועדה (רוזריו דוסון) אשר ראתה את סרלינה ועוד חייזר במסווה של בן אדם עם ראש כפול הורגים מנהל פיצרייה – גם הוא חייזר – שידע על קיום "האור של זרתה". סוכן J מגלה שהוא צריך להחזיר את סוכן K שהכיר את המקרה שקשור לזרת'ה ולסרלינה. הוא נוסע עם פרנק לאסוף את K שעובד בסניף דואר בשם קווין בראון. בינתיים סרלינה מגיעה למטה גברים בשחור ומתחילה להטיל אימה על העובדים במטה. J לוקח את K לחנות הישנה של ג'ק ג'יבס (טוני שלהוב) שלא פגשו חמש שנים, וג'יבס מנסה להחזיר ל-K את זכרונותיו בעזרת מכשיר האנטי־מחיקון.

## קישורים חיצוניים

* 

* 
* ביקורת על הסרט מאתר "יעל מבקרת בקולנוע"

קטגוריה:סרטי 2002
קטגוריה:סרטי מדע בדיוני אמריקאיים
קטגוריה:סרטי קומדיה אמריקאיים
קטגוריה:סרטי פעולה אמריקאיים
קטגוריה:סרטים מבוססי קומיקס
קטגוריה:סרטי חוצנים
קטגוריה:סרטי מפלצות
קטגוריה:סרטי קולומביה
קטגוריה:סרטי המשך אמריקאיים
קטגוריה:גברים בשחור
קטגוריה:סרטי מדע בדיוני מ-2002
קטגוריה:סרטים עם מוזיקה מאת דני אלפמן
וילהלם שיקארד

[ממוזער|רפליקה משוערת של מכונת החישוב של שיקארד, מבוססת על תיאור ואיורים במכתביו ל[יוהנס קפלר. החלק העליון הוא מערכת עצמות נייפייר לסיוע בחישוב כפל, והחלק התחתון הוא מכונת החישוב עצמה לביצוע פעולת חיבור (המהווה גם צעד חיוני לביצוע כפל)]]
ממוזער|איור של מכונת החישוב ממכתב של שיקארד לקפלר. האיור והתיאור במכתבים מספקים את כל מה שידוע על המכונה 
**וילהלם שיקארד** (בגרמנית: **Wilhelm Schickard**; 22 באפריל 1592, הרנברג - 24 באוקטובר 1635, טיבינגן) בנה את מכונת החישוב הראשונה, ב-1623.

המכונה של שיקארד הקדימה את הפסקלין של בלז פסקל ואת המחשבון של לייבניץ בעשרים שנים. מכתביו של שיקארד ליוהנס קפלר מספרים כיצד יש להשתמש במכונה על מנת לייצר טבלאות אסטרונומיות. המכונה הייתה מסוגלת לחבר מספרים בני 6 ספרות. במידה והייתה גלישה צלצל פעמון. על מנת לתמוך בחישובים מורכבים יותר הורכב על המכונה אוסף של עצמות נייפייר. תכנון מדויק של המכונה לא שרד, ואולי לא נרשם מעולם. המכונה או המכונות שנבנו כנראה אבדו בשריפה, והמידע על המכונה נלקח מהמכתבים ששלח שיקארד לקפלר. בשנת 1960 נבנתה רפליקה משוערת של המכונה.

שיקארד נפטר בשנת 1635 כתוצאה ממחלת הדבר.

על הירח קיים מכתש על שמו, המכונה מכתש שיקארד.

## קישורים חיצוניים

* ביוגרפיה של וילהלם שיקארד
* וילהלם שיקארד אבי עידן המחשבים (מאמר)
* האצת הפיתוחים בתחום המחשבים מאז 1623
* מכתש הירח על שם שיקארד
* 

## הערות שוליים

קטגוריה:חלוצי המחשוב
קטגוריה:ילידי 1592
קטגוריה:נפטרים ב-1635
מקהלת לי-רון

**מקהלת לי-רון** היא המקהלה הייצוגית של הרצליה, בניצוחה של רונית שפירא. המקהלה זכתה במדליות זהב במספר תחרויות בינלאומיות. כמו כן הוציאה המקהלה כעשרה אלבומים.

המקהלה החלה את דרכה בשנת 1980 כמקהלת בית הספר "גורדון" בשכונת נוה עמל בהרצליה. היום פועלת המקהלה כ"מרכז לפיתוח אומנות השירה" ומנוהלת על ידי עמותה ציבורית.

**ייחודה של המקהלה** בשיטת העבודה שפיתחה רונית שפירא שמכוונת להיבט רוחני בשירה, לחיפוש אחר הצליל הסמוי מן האוזן ולפיתוח הקשב הפנימי. מלחינים שכתבו למקהלה וליוו אותה בחדר החזרות כמו פרופ' אנדרה היידו, פרופ' אמריטוס יחזקאל בראון, מנחם ויזנברג, שרה שוהם, מעידים כי המקהלה יוצאת דופן בהבעה הדרמטית, הרגשית, במיומנות הטכנית וברמה האומנותית.

## רקע
המקהלה נוסדה בשנת 1980 כמקהלת בית הספר גורדון שבהרצליה. בהמשך הייתה לעמותה ציבורית, ונעשתה למקהלה הייצוגית של הרצליה. המקהלה משלבת בין מוזיקה קלאסית למוזיקה יהודית וישראלית.

במקהלה שלושה הרכבים:
* מקהלה צעירה - בגיל 6–11.
* מקהלה בוגרת - בגיל 12–18.
* אנסמבל קולי - זמרים מנוסים עד גיל 35.

## תחרויות בינלאומיות
* ויילס 1991 - מדליית זהב ומקום שני.
* הונגריה, בודפשט 1995 - מדליית זהב ומקום ראשון.
* ישראל, נתניה ("שירת הימים") 1997 - מדליית זהב והניקוד הגבוה ביותר.
* גרמניה, גיסן 1998 - מדליית זהב.
* איטליה, סלסמג'ורה 1998- מדליית זהב ומקום ראשון.
* איטליה, גרדו 2000 - שתי מדליות זהב ומקום ראשון בקטגוריית הנוער.
* ספרד, טולוסה 2001 - בקטגוריית הילדים מקום ראשון, והביצוע הטוב ביותר של יצירת החובה, בקטגוריה של מוזיקה דתית מקום שני, ובקטגוריה של מוזיקה חילונית מקום שלישי.
* ספרד, חירונה 2002- השתתפות בכנס עולמי למען שלום ואחווה בין 3 הדתות המונותיאיסטיות.
* ויילס 2003 - מקום שלישי בקטגוריית הנוער.
* גרמניה, ברמן ("אולימפיאדת מקהלות") 2004 – בקטגוריית הנוער ובקטגוריית הליטורגיקה- מדליות זהב, בקטגוריית הפולקלור- מדליית כסף.
* סין, שיאמן ("אולימפיאדת מקהלות") 2006 – מדליית זהב בקטגוריית הנוער, מקום ראשון ומדליית כסף בקטגוריית מוזיקה דתית, ומדליית כסף בקטגוריית ה"פולקלור".
* אוסטריה, גראץ ("אולימפיאדת מקהלות") 2008 – מדליית זהב בקטגוריית הנוער, מקום ראשון ומדליית זהב (תואר אלופה אולימפית) בקטגוריית מוזיקה דתית.
* סלובקיה, ברטיסלאבה 2009 – מדליית זהב בקטגוריית מקהלות ילדים, מוזיקת פולקלור ומדליית זהב לאנסמבל לי-רון בקטגוריית מוזיקה דתית.
* גרמניה, ורניגרודה 2011 – מדליית זהב בקטגוריית מקהלות נוער, מדליית זהב בקטגוריית מוזיקה דתית ומדליית זהב ומקום ראשון בקטגוריית מוזיקת פולקלור.
* איטליה, רומא 2013 – שתי מדליות זהב בתחרות Musica Sacra.
* אטליה, טורו-דה-לגו-פוצ'יני 2015 – שתי מדליות זהב, בקטגוריות מוזיקה דתית ופולקלור ישראלי.
* יוון, קלמטה 2017 – שתי מדליות זהב, בקטגוריה הדתית זכתה המקהלה במקום ראשון והוזמנה להופיע בגרנד פרי.

## קישורים חיצוניים

* 
* 
* ביקורות באתר המקהלה

לי-רון
קטגוריה:הרצליה: תרבות
קטגוריה:מקהלות ילדים ונערים
40 (מספר)

**40** (במילים: **ארבעים**) הוא המספר הטבעי הבא אחרי 39 ולפני 41. בספרות יווניות המספר מיוצג על ידי האות מו, ובגימטריה על ידי האות מ'.

## במתמטיקה

* 40 הוא מספר פריק ניתן לכתוב אותו כ: 2^3 \times 5 = 40
* 40 הוא מספר הרשאד (שכן המספר 40 מתחלק ב4 שהוא גם סכום ספרותיו) ומספר אורתוגונלי (הוא המספר האורתוגונלי הרביעי).
* למספר 40 יש 8 מחלקים שונים: 1, 2, 4, 5, 8, 10, 20, 40. סכום מחלקיו 90 ולכן הוא מספר מרובה (מספר שסכום מחלקיו גדול ממנו).
* 8.1591528324789773434561126959612 \times 10^{47} = 40!
* השורש הריבועי של 40 שימש בימי קדם כקירוב להיקף של מעגל (2 פאי) שכן: \sqrt{40} = 6.324 \approx 6.283 = 2\pi

## במדע
* המספר האטומי של זירקוניום Zr.
* 40 שבועות להיריון מלא אצל האדם.

## ביהדות
### בתנ"ך
* 40 יום: 
**משה עולה להר סיני לארבעים יום ולילה שם אינו אוכל ושותה כמו מלאך (שמות כד) "ויבא משה בתוך הענן, ויעל אל ההר; ויהי משה בהר ארבעים יום וארבעים לילה".
**משה מתפלל על עם ישראל, שימחל להם חטא העגל, פעמיים במשך ארבעים יום. (דברים פרק ט פסוק יח) "וָאֶתְנַפַּל לִפְנֵי יְקֹוָק כָּרִאשֹׁנָה אַרְבָּעִים יוֹם וְאַרְבָּעִים לַיְלָה".
**במבול (בראשית פרק ז) "ויהי הגשם על הארץ ארבעים יום וארבעים לילה".
**בסיפור דוד וגלית (שמואל א פרק יז) "ויגש הפלשתי השכם והערב ויתיצב ארבעים יום".

* 40 שנה:
**משה הוביל את עם ישראל במדבר 40 שנה. 
**בתקופת השופטים כתוב שלוש פעמים "ותשקוט הארץ 40 שנה".
נראה כי המספר 40 שנה מציין ביהדות תקופה שלמה. על פי המפרשים המסורתיים, האל דאג שתהיה למשה ולשופטים תקופת כהונה מלאה. לעומתם, ישנם חוקרים הטוענים שהמספרים בתנ"ך אינם מציינים את העובדות, אלא הן עוסקות בסמליות.

### בחז"ל
בדברי חז"ל מצאנו אזכורים רבים למספר 40. בין היתר:
* ארבעים יום קודם יצירת הולד בת קול יוצאת ואומרת בת פלוני לפלוני, בית פלוני לפלוני, שדה פלוני לפלוני.
* ארבעים ימי רצון מראש חודש אלול ועד יום כיפור. בהם נוהגים מנהגים מיוחדים: האשכנזים תוקעים בשופר בסיום התפילה והספרדים נוהגים לומר בימים אלו סליחות.
* תפילה במשך 40 יום היא סגולה להיוושע.
* תענית במשך 40 יום מסוגלת לכפר על עוון.
* בן ארבעים לבינה.
* ללמוד 40 פעמים את התורה כדי לזכור אותה

## בתחומים אחרים
* במשחק כדורסל יש 40 דקות.
* גורד שחקים לפי רבים הוא בניין בן 40 קומות או יותר.

## קישורים חיצוניים

* 

## הערות שוליים

קטגוריה:מספרים טבעיים
*
קטגוריה:מספרים טיפולוגיים
סדרת פל

**סדרת פֶּל** ו**סדרת פֶּל-לוקאס** הן סדרות של מספרים טבעיים, שהן מקרים פרטיים של סדרת לוקאס. מספר טבעי המשתייך לסדרת פל נקרא **מספר פל**. מספרי פל מוכרים כבר מן העת העתיקה, והם משמשים בעיקר לחישוב קירובים לשורש הריבועי של 2. סדרת פל, יחד עם משוואת פל, יוחסו בטעות על ידי לאונרד אוילר לג'ון פל.

## הגדרת הסדרה
סדרת פל מוגדרת על-פי הנוסחה הרקורסיבית 
:P_n=\begin{cases}0&\mbox{if }n=0;\\1&\mbox{if }n=1;\\2P_{n-1}+P_{n-2}&\mbox{otherwise.}\end{cases}

כך מתקבלים המספרים 0, 1, 2, 5, 12, 29, 70, 169, 408, 985, .... 
## תכונות
*היחס בין שני איברי פל עוקבים שואף ליחס הכסף, \ 1+\sqrt{2}.
באיבר התשיעי הקירוב הוא 
:\frac{985}{408}=2.4142\approx\sqrt{2}+1

* האיבר ה-(2n+1) שווה לסכום ריבועי האיבר ה-nי והאיבר ה-(n+1).
:::: P_{2n+1}=P_{n+1}^2 + P_{n}^2.

*תכונה מעניינת של מספרי פל היא שהביטוי \ 2\cdot P_n^2 + (-1)^n הוא מספר ריבועי, כך שהם פותרים את ערכי y של משוואת פל \ x^2 - 2y^2 = \pm 1. עבור איברי סדרת פל הפותרים את y, ועבור האיברים המקבילים להם ל-x, היחס  \tfrac{x}{y} שואף לשורש הריבועי של 2.
:1, \frac32, \frac75, \frac{17}{12}, \frac{41}{29}, \frac{99}{70}, \dots
ערכי ה-x המתקבלים שווים לסכום של איבר פל המקביל להם ולאיבר פל שלפניו

::::\tfrac{x}{y}=\tfrac{P_{n-1}+P_n}{P_n}.

והם מקיימים את אותם תנאים של איברי הסדרה, קרי, היחס ביניהם הוא יחס הכסף, וכל איבר x שווה לפעמיים קודמו ועוד האיבר הקודם לקודמו. החל מהאיבר הרביעי  או החמישי המנה \tfrac{x}{y} שווה בקירוב טוב לשורש הריבועי של שתיים.

*כמו כל סדרה בה כל איבר מוגדר באופן רקורסיבי כצירוף ליניארי של האיברים הקודמים, ניתן לבטא את סדרת פל בנוסחה סגורה על ידי סכום של שתי סדרות הנדסיות:
:P_n=\frac{(1+\sqrt2)^n-(1-\sqrt2)^n}{2\sqrt2}

* כל מספר פל אי זוגי, למעט הראשון, הוא חלק משלשה פיתגורית:
:    2P_{n}P_{n+1} , P_{n+1}^2 - P_{n}^2 , P_{n+1}^2 + P_{n}^2 .

כאשר  האיבר השלישי בשלשה שווה לאיבר ה-(2n+1):  
:P_{n+1}^2 + P_{n}^2=P_{2n+1}.
שלשות פיתגוריות המושגות בדרך זו הן למשל:
:(4,3,5), (20,21,29), (120,119,169), (696,697,985), ...

## סדרת פל-לוקאס

סדרת פל לוקאס מוגדרת על ידי אותה נוסחת רקורסיה כמו סדרת פל, אך יש לה תנאי פתיחה שונים: \ P_1 = P_2 = 2, והיא ממשיכה במספרים 2, 2, 6, 14, 34, 82, 198, 478, ...

## קישורים חיצוניים
* 
* 

פל
עכבר קפריסין

**עכבר קפריסין** (שם מדעי: *Mus cypriacus*) הוא מין עכבר הנפוץ בקפריסין. מקום מחייתו העיקרי הוא כפי הנראה כרמים ושדות באזור הרי טרודוס.

בעבר, עכבר זה לא תויג כמין נפרד; הוא התגלה באוקטובר 2006 על ידי דוקטור תומאס קוצ'י, חוקר עמית מטעם אוניברסיטת דרהאם. בדיקה גנטית וידאה כי אכן מדובר במין חדש של עכבר. לעכבר קפריסין מספר מאפיינים חיצוניים המבדילים אותו ממיני עכבריים אירופאיים אחרים - בעיקר אוזניים, שיניים ועיניים גדולות יותר.

## קישורים חיצוניים

* 

## הערות שוליים

קטגוריה:עכברים (תת-משפחה)
קטגוריה:קפריסין: בעלי חיים אנדמיים
קטגוריה:קפריסין: יונקים
קטגוריה:בעלי חיים שתוארו ב-2006
מלחמת ההרים

**מלחמת ההרים** הייתה סבב לחימה בין המיליציה הנוצרית הכוחות הלבנוניים למיליציות הדרוזיות במהלך ספטמבר 1983 באזור הרי השוף, במסגרת מלחמת האזרחים בלבנון.
ממוזער|250px|הרי השוף, זירת מלחמת ההרים
במהלך מלחמת ההרים התרחשו מספר מעשי טבח בנוצרים, ובסופה איבדו הנוצרים שטח רב לדרוזים באזור האסטרטגי של הרי השוף.

## הנסיגה הישראלית

ב-3 בספטמבר 1983 ישראל הסיגה את כל כוחותיה ממחוז הרי השוף (דרומית-מזרחית לביירות), ובכך הסירה את החיץ האנושי של חייליה שניצב בין המיליציות הנוצריות לבין הדרוזים.

## הלחימה

המלחמה פרצה מיד עם עזיבת הכוחות הישראלים, במתקפה של "הכוחות הלבנוניים" (שבאותה העת הורכבו כמעט לחלוטין מלוחמי הפלנגות הנוצריות, שהפסיקו לשעות לפקודותיו של הנשיא אמין ג'ומאייל) על המיליציה הדרוזית של המפלגה הסוציאליסטית הפרוגרסיבית בעיר בחמדון, הנמצאת על כביש דמשק-ביירות, באזור הרי השוף. בה בעת פעל צבא לבנון לאבטחת הערים סוק אל-גרב וח'לדה הנמצאות בדרך לביירות, מפני פלישה דרוזית לבירה. לאחר מספר ימי לחימה, הונסו הכוחות הנוצריים מבחמדון, ונסוגו למעוזם בדיר אל-קמר, בה שהו כ-40,000 תושבים ופליטים נוצרים וכ-2,000 לוחמים. ברצף מעשי טבח, החריבו הדרוזים 62 כפרים נוצרים במרחב השוף, והרגו כ-1,500 אזרחים נוצרים. עד הכרזת הפסקת האש ב-25 בספטמבר, הדרוזים הצליחו להשתלט כמעט על כל השוף.

## יחודה של מלחמת ההרים
במלחמת ההרים הצטרף ללחימה גם צבא לבנון, אשר הקפיד עד אז ולאחר מכן לשמור על נייטרליות (כגוף כולל, היחידות השונות המחולקות על-פי מפתח עדתי, לעיתים סייעו ללוחמיהן, ראו למשל במלחמת המחנות). צבא לבנון היה זה שהגן על הערים בדרך לביירות מהשוף מפני היחידות הדרוזיות, והבריגדה השמינית של הצבא אף התעמתה עימן במשך שלושה ימים (16 - 19 בספטמבר) בניסיון להחזיק בעיירה סוק אל-גרב בפני המתקפה הדרוזית. חיל האוויר הלבנוני החלש גם הוא השתתף בלחימה, במהלכה מספר מטוסיו הופלו על ידי טילים של הדרוזים.

ארצות הברית גם כן הייתה מעורבת בסכסוך, וסייעה לצבא לבנון בניסיונו לחסום את הדרך לביירות, על ידי הפצצה מספינות את העמדות הדרוזיות.

## השלכות

ההשלכות הפוליטיות של מלחמת ההרים היו מרחיקות לכת; הלחימה גרמה לאמין ג'ומאייל להיראות כמנהיג חלש וסקטוריאלי, אשר למרות היותו נשיא לבנון, אינו מתפקד כמנהיג כלל הלבנונים. בנוסף, מרבית התושבים הנוצרים של אזור הרי השוף, המהווה חלק ממרחב הר הלבנון, אולצו לעזוב אזור שהיה בעל נוכחות ורוב נוצרי במשך מאות שנים. כמו כן, הלחימה ניפצה את המיתוס של לבנונים רבים, כי מלחמת האזרחים הסתיימה ב-1976, והלחימה מאז נבעה מהמעורבות הסורית או הישראלית.

ההרים
קטגוריה:1983
קטגוריה:מלחמת האזרחים בלבנון
ישיבת חברותא

שמאל|ממוזער|250px|להקת חברותא ביום כיף לילדים עיוורים
הישיבה התיכונית **חברותא** היא ישיבה תיכונית פנימייתית  בקריה החינוכית של רשת אמית בכפר אברהם שבפתח תקווה.

הישיבה הוקמה בשנת הלימודים תשנ"ז (1996–1997) על ידי רשת אמי"ת בכפר בתיה, רעננה, כפרויקט הסיום של הרב ד"ר שמעון אדלר בבית הספר למנהיגות חינוכית שבו למד אדלר במחזור הראשון. הישיבה נועדה לתלמידים שנפלטו או לא הצליחו הישיבות התיכוניות הרגילות. אדלר ניסה ליישם בישיבה את תאוריית האינטליגנציות המרובות של הווארד גארדנר, במטרה שתלמידים שאינם מצטיינים באינטליגנציה האנליטית-מתמטית המקובלת ברוב בתי הספר יוכלו להצטיין באחת מן האינטליגנציות האחרות שבהם ניחנו. לישיבה מתקבלים תלמידים שממוצע ציוניהם הוא למטה מ-70 בתחום העיוני, בתנאי שבאחד התחומים - סיירות, מוזיקה או בעלי חיים - כישוריו בולטים. על התלמיד להיות מעוניין באורח חיים דתי-תורני לאומי. הישיבה אינה מטפלת בתלמידים השייכים לחינוך המיוחד. 

הישיבה הוגדרה בחלק מהשנים כבית ספר ניסויי. בזמן הקמתה היו בה שלוש מגמות לימוד: ספורט, מוזיקה וסיירות. מבנה המגמות השתנה מעט, כמפורט בהמשך. כיום מונה הישיבה כ-150 תלמידים בכיתות ט'-י"ב.

## הלימודים בישיבה
אצל תלמידי מגמת סיירות מפותחת האינטליגנציה המרחבית: הם לומדים ניווט וכישורי שטח ויוצאים למסע בן יומיים מדי שבוע; פעמיים בשנה מתקיימת סדנה בנושא הנלמד, ובסוף כיתה י"ב מקיימים התלמידים מסע רגלי מאילת עד החרמון. תלמידי מגמת המוזיקה לומדים תאוריה של המוזיקה ונגינה באופן אישי ובהרכבים. שיאה של המגמה הוא הפקת דיסק אישי בסוף כיתה י"ב, כפרויקט סיום. במגמת בעלי חיים מפתחים אינטליגנציה גופנית-תנועתית, ועוסקים בלימודים עיוניים ומעשיים, תוך התמקדות בסוסים. התלמידים ניגשים לבחינת בגרות בחקלאות בהיקף 5 יחידות לימוד ויכולים להוציא תעודה של מדריך רכיבה.

בלימודי יהדות נעשה מאמץ לשים את התלמידים במרכז. התלמידים לומדים בחברותא עם אברכי הכולל בכפר בתיה. נעשה מאמץ גם לשתף את התלמידים בקבלת ההחלטות בישיבה. ההחלטה על קבלת תלמיד חדש, למשל, נמצאת בידי תלמידי הכיתה, המצביעים בנושא לאחר שלמד בכיתה בתקופת ניסיון. 

רוב בוגרי הישיבה ממשיכים למכינות קדם צבאיות ולישיבות הסדר. 

בשנת 2008, התפטר הרב יורם שמיר מתפקידו ובהמשך מונה לתפקיד ראש ישיבת "יבנה" בחיפה. את המושכות בהנהלת הישיבה נטלו אבינועם אלמגור מנהל הישיבה והרב שמואל מינקוב, ראש הישיבה ור"מ כיתה י"ב.

בשנת 2024 עברה הישיבה  לקריה החינוכית של רשת אמית בכפר אברהם, פתח תקווה, והרב עדו שמחון מונה למנהל במקום הרב אלמגור.

## קישורים חיצוניים
* אתר ישיבת חברותא

## הערות שוליים

חברותא
קטגוריה:רעננה: בתי ספר
קטגוריה:אמי"ת